Tar-sgrìobhadh airson Bhidio Fiosrachaidh Phàrantan Sheirbhis Saidhgeòlais Foghlaim Ghlaschu
Bidh Saidhgeòlaichean Foghlaim a’ cuideachadh sgoiltean gus tuigse nas fheàrr fhaighinn air mar a bhios clann agus daoine òga ag ionnsachadh agus a’ leasachadh.
Tha ùidh aca anns na tha ag obair gu math do dhaoine òga san sgoil agus mar a ghabhas fuasglaidhean a lorg nuair nach eil cùisean a’ dol cho math ’s a bu mhath leis a h-uile duine.
Dh’fhaodadh Saidhgeòlaiche Foghlaim cuideachadh le daoine eile barrachd tuigse fhaighinn air:
• ionnsachadh agus teagasg
• giùlan agus faireachdainnean
• càirdeasan agus dàimhean
• slàinte inntinn agus sunnd
Ma chaidh ur pàiste a chur air adhart chun t-Seirbheis Saidhgeòlais Foghlaim (mar as trice tro SIIM no JST), bidh coinneamh againn ribh fhèin agus leis na daoine eile aig a bheil deagh eòlas air ur pàiste. Cuidichidh a’ choinneamh cho-chomhairleachaidh seo sinn gus tuigse nas fheàrr fhaighinn air an t-suidheachadh làithreach agus gus ur beachdan agus ur faireachdainnean a chluinntinn. Aig a’ choinneimh, beachdaichidh sinn air neartan agus feumalachdan ur pàiste, a bharrachd air ro-innleachdan cuideachail agus na h-ath cheumannan a dh’fhaodadh a bhith ann. Thèid aontachadh aig a’ choinneimh dè thachras an ath rud.
Dh’fhaodadh e bhith gu bheil a’ choinneamh fhèin gu leòr airson beachdan ùra a chruthachadh gus taic a thoirt do ur pàiste. No dh’fhaodadh gum bi feum air barrachd measadh agus tadhlaidh sinn air ur pàiste sa chlas (no san t-seòmar-cluiche) no bruidhnidh sinn riutha gu fa leth. Ma choinnicheas sinn riutha gu fa leth, bruidhnidh sinn riutha mu na tha cudromach dhaibh agus am beachdan mun sgoil. Dh’fhaodadh sinn brosnachaidhean lèirsinneach no gnìomhan a chleachdadh airson seo a dhèanamh, a rèir aois ur pàiste agus na feumalachdan fa leth aca. Nì sinn cinnteach gu bheil ur pàiste comhfhurtail agus nach fheum iad dad a dhèanamh nach eil iad airson a dhèanamh.
Ma tha ur pàiste os cionn 12 bliadhna a dh’aois (agus comasach air cead a thoirt), iarraidh sinn an cead cuideachd.
Iarraidh an sgoil oirbh foirm cead a shoidhnigeadh mus bi a’ chiad choinneamh againn. Ma tha ceistean sam bith agaibh, faodaidh sibh an deasbad le sgoil ur pàiste no tuilleadh fiosrachaidh fhaighinn mun t-seirbheis againn air an duilleag-lìn againn: https://blogs.glowscotland.org.uk/glowblogs/glasgowpsychologicalservice/

